## L’IVC oferix teatre i dansa en el Teatre Arniches d’Alacant amb La Zaranda i Cia. Silvia Batet

*** El divendres 16 de maig a les 20:30 hores, La Zaranda, Premi Nacional de Teatre 2010, presenta el seu últim espectacle
* La peça de dansa contemporània *Oblivion*, Premi de Dansa de l’Institut del Teatre 2020, es podrà vore dissabte 17 a les 20:30 hores**

La Conselleria d’Educació, Cultura, Universitats i Ocupació, a través de l’Institut Valencià de Cultura, oferix teatre i dansa i en el Teatre Arniches de la mà de La Zaranda i Cia. Silvia Batet.

La prestigiosa companyia La Zaranda (Premi Nacional de Teatre 2010), torna al teatre alacantí el divendres 16 de maig, a les 20:30 hores, amb la seua acabada d’estrenar *Todos los ángeles alzaron el vuelo*, una nova producció escrita per Eusebio Calonge i dirigida per Paco de La Zaranda.

Ingrid Magrinyà, Natalia Martínez, Gaspar Campuzano, Francisco Sánchez i Enrique Bustos componen l’elenc d’esta peça en la qual La Zaranda explora el territori més hostil del quotidià amb personatges que, més enllà de les tàpies de la presó o els límits de la perifèria, saben que la condemna és la seua pròpia existència.

*Todos los ángeles alzaron el vuelo* és una ofrena a les veus silenciades, una lectura social que obri la porta al poètic dins del sòrdid amb l’inconfusible humor d’esta mítica companyia que celebra així els seus 48 anys de trajectòria.

D’altra banda, el dissabte 17 de maig, a les 20:30 hores, en el marc de Dansa a Escena, l’IVC presenta l’espectacle de dansa contemporània *Oblivion* de Cia. Silvia Batet, peça guardonada amb el Premi de Dansa i Premi del Públic de l’Institut del Teatre 2020, i presentada estrenada en el Festival Grec 2021 com a obra de llarga duració.

*Oblivion* en anglés significa ‘oblit, amnistia, o perdó’, un lloc de transformació, situat entre el dol i el buit, entre el record i el no-res. Podria ser una imatge del purgatori clàssic: el lloc de transició per antonomàsia, condicionat per la idea del cercle, per l’etern vagar dels cossos en l’espai; un espai en el qual deixar anar tot allò que ens lliga al patiment: records, desitjos o identitat.

Este espectacle recomanat per La Red de Teatros de Titularidad Pública, està interpretat per Raquel Romero, Pere Seda, Anna Serra, Agnès Balfegó i Anna Cirera.

Fecha: 14/05/2025